《赠星学叶冰壶》
宋代·何梦桂

祝融掷火驱六龙，火轮吐焰烧长空。
彤云挂树凝翠歇，九根灼烂红炉中。
黑菟喘啸风不起，紫蛟嗔卧潜幽宫。
燕然山高倚绝壁，下有凌阴厚千尺。
阿谁琢雪开琼花，貯向玉壶寒照骨。
层冰底下浴蚕虫，口吐趼丝成五色。
冰姿入火热不焦，那识人间烁金石。
苍生病暍死道途，左拥右扇唤不甦。
原化冰蚕作冰趼，上天下地成冰壶。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。